กระทู้ถามที่ ๑๕๖ ร.

สภาผู้แทนราษฎร

๓๐ กรกฏาคม ๒๕๖๓

เรื่อง แนวทางการป้องกันปัญหาท่วมซ้ำซากชุมชนบางกระดี่ บริเวณคลองสนามชัย เขตบางขุนเทียน กรุงเทพมหานคร

กราบเรียน ประธานสภาผู้แทนราษฎร

ข้าพเจ้าขอตั้งกระทู้ถาม ถามรัฐมนตรีว่าการกระทรวงมหาดไทย ดังต่อไปนี้

เนื่องด้วยเขตบางขุนเทียน กรุงเทพมหานคร เป็นพื้นที่ราบลุ่ม มีความเสี่ยงในการเกิดปัญหาท่วมเป็นประจำ ซึ่งสาเหตุหลักมาจากภาวะฝนตกหนัก น้ำเหนือไหลบ่า และน้ำทะเลหนุนสูง โดยเฉพาะชุมชนบางกระดี่ที่ต้องประสบปัญหาท่วมซ้ำซาก เนื่องจากเป็นชุมชนที่ตั้งอยู่ริมคลองสนามชัย เมื่ออยู่ในช่วงฤดูฝน ฤดูน้ำหลาก และน้ำทะเลหนุนจะมีปริมาณน้ำในคลองสนามชัยเพิ่มมากขึ้นจนถึงแนวถนนตามคลองและลำคลองท่วมบ้านเรือนประชาชนในพื้นที่ อีกทั้งยังเกิดปัญหาท่วมขังซึ่งใช้ระยะเวลาในการระบายน้ำ ส่งผลกระทบให้ประชาชนในพื้นที่ได้รับความเดือดร้อนเป็นอย่างมาก จึงขอเรียนถามว่า

๑. กระทรวงมหาดไทย โดยกรุงเทพมหานครมีแนวทางหรือมาตรการในการป้องกันและแก้ไขปัญหาท่วมในชุมชนบางกระดี่ เขตบางขุนเทียน กรุงเทพมหานคร เพื่อเป็นการป้องกันและแก้ไขปัญหาท่วมอย่างเป็นระบบและอย่างยั่งยืนหรือไม่ อย่างไร ขอทราบรายละเอียด

๒. กระทรวงมหาดไทย โดยกรุงเทพมหานคร จะสามารถดำเนินการก่อสร้างเขื่อนคอนกรีตเสริมเหล็ก (ค.ส.ล.) บริเวณคลองสนามชัย เพื่อเป็นการป้องกันปัญหาท่วมบ้านเรือนประชาชน ในชุมชนบางกระดี่ เขตบางขุนเทียน กรุงเทพมหานคร ได้หรือไม่ อย่างไร หากมีโครงการก่อสร้างเขื่อนคอนกรีตเสริมเหล็ก (ค.ส.ล.) จะเริ่มดำเนินการได้เมื่อใด ขอทราบรายละเอียด

ขอให้ตอบในราชกิจจานุเบกษา

ขอแสดงความนับถืออย่างยิ่ง

ณัฐชา บุญไชยอินสวัสดิ์
สมาชิกสภาผู้แทนราษฎร พรรคก้าวไกล
กรุงเทพมหานคร

คำตอบกระทู้ถามที่ ๑๕๖ ร.

ของ นายณัฐชา บุญไชยอินสวัสดิ์ สภาชิกสภาผู้แทนราษฎร พรรคก้าวไกล เรื่อง แนวทางการป้องกันปัญหาท่วมซ้ำซากชุมชนบางกระดี่ บริเวณคลองสนามชัย เขตบางขุนเทียน กรุงเทพมหานคร

ข้าพเจ้า พลเอก อธิบดี เป่าจินดา รัฐมนตรีว่าการกระทรวงมหาดไทย ขอตอบกระทู้ถามของท่านสมาชิกผู้มีเกียรติ

๑. กระทรวงมหาดไทย โดยกรุงเทพมหานคร มีแนวทางหรือมาตรการในการป้องกันและแก้ไขปัญหาท่วมในพื้นที่เขตบางขุนเทียน โดยได้บริหารจัดการน้ำภายใต้โครงการแก้มลิงคลองมหาชัย - คลองสนามชัย ร่วมกับกรมชลประทาน ซึ่งในช่วงฤดูฝนหรือฤดูน้ำหลาก จะดำเนินการพร่องน้ำในระบบแก้มลิงคลองมหาชัย - คลองสนามชัย เพื่อเตรียมรองรับปริมาณน้ำจากพื้นที่ตอนบนด้านฝั่งตะวันตกของแม่น้ำเจ้าพระยาที่จะไหลลงคลองมหาชัย - คลองสนามชัย ก่อนที่จะระบายน้ำออกสู่ทะเลอ่าวไทยต่อไป ซึ่งการบริหารจัดการน้ำในพื้นที่จะต้องควบคุมการเปิด – ปิดประตูระบายน้ำตามจังหวะการขึ้น – ลงของน้ำทะเล เช่น เมื่อน้ำทะเลหนุนสูงจะทำการปิดประตูระบายน้ำ เพื่อป้องกันไม่ให้น้ำทะเลหนุนเข้าท่วมพื้นที่ชุมชน และเมื่อน้ำทะเลเริ่มลดลงก็จะทำการเปิดประตูระบายน้ำ เพื่อระบายน้ำในแก้มลิงให้ระบายน้ำออกสู่ทะเลโดยเร็ว ทั้งนี้ กรุงเทพมหานครได้มีข้อตกลงกับประชาชนในพื้นที่เรื่อง การกำหนดเวลาการเปิด – ปิดประตูระบายน้ำและการสูบน้ำ โดยในช่วงเดือนมกราคมถึงเดือนพฤศจิกายน จะทำการปิดประตูระบายน้ำและหยุดเดินเครื่องสูบน้ำในช่วงเช้าขึ้น/บ่ายแรม ๔ - ๑๐ ค่ำ และจะเปิดประตูระบายน้ำหรือเดินเครื่องสูบน้ำในช่วงเช้าขึ้น/บ่ายแรม ๑๑ - ๓ ค่ำ เท่านั้น ส่วนในช่วงเดือนมิถุนายนถึงเดือนธันวาคม จะสามารถเปิด – ปิดประตูระบายน้ำหรือสามารถสูบน้ำได้ตามจังหวะการขึ้น – ลงของน้ำทะเล เพื่อไม่ให้เกิดผลกระทบต่อเกษตรกรรมที่เลี้ยงสัตว์น้ำกร่อยและไม่กระทบต่อการป้องกันน้ำท่วมในพื้นที่กรุงเทพมหานครด้วย

๒. กรุงเทพมหานคร มีแผนงานที่จะดำเนินการโครงการก่อสร้างเขื่อน ค.ศ.ล. บริเวณคลองสนามชัย เพื่อป้องกันปัญหาหน้าท่วมบ้านเรือนประชาชนในชุมชนริมคลองสนามชัย เขตบางขุนเทียน กรุงเทพมหานคร ซึ่งขณะนี้อยู่ระหว่างดำเนินการสำรวจและออกแบบโครงการก่อสร้างดังกล่าว โดยคาดว่าจะดำเนินการขอจัดสรรงบประมาณรายจ่ายประจำปีงบประมาณ พ.ศ. ๒๕๖๕ และหากได้รับงบประมาณก็จะสามารถเริ่มดำเนินการก่อสร้างได้ภายในปี พ.ศ. ๒๕๖๕ ต่อไป